登石傘峰
作者：楊於陵
朝代：唐

paragraphs: 夙志慕遐嶠，偶時叨撫封。
幸茲秋成候，得與心期從。
宛在洲渚外，稍躋林嶺重。
紫垣感嘉惠，丹壑暢幽蹤。
之子綽有裕，結廬枕前峰。
亭臺互虧蔽，物象分輕濃。
玉傘踐危石，苔枝棲古松。
登攀逐羣彥，息偃慙衰容。
閶闔如可接，靈仙疑暫逢。
海帆去的的，霜雁來噰噰。
赫奕護軍重，導迎裨將恭。
迴舟遲新月，鼙鼓迎疏鐘。
（見《會稽掇英總集》卷四）。